Mad_Hatter_(DC_Comics)
Televizija
U sklopu druge sezone, The Adventures of Batman & Robin, Mad Hatter se pojavio u dvije epizode, mada nikada kao glavni negativac, kao što je to bio slučaj u prvoj sezoni. Prva epizoda bila je "Trial", u kojoj je Mad Hatter bio jedan od sudionika montiranog procesa protiv Batmana, nakon što je ranije stavio sve zaposlenike u Arkhamu pod svoju kontrolu. Tokom procesa je bio predsjednik porote, ali i prvi svjedok ispitan od strane Janet Van Dorn. Iako je Hatter tvrdio da je Batman kriv za njegovu preobrazbu u kriminalca, tvrdeći da ga je upravo on prisilio da otme i ispere mozak Alice Pleasance te da mu nije ostavio nikakvog izbora; kada ga je Van Dornova pitala zašto nije poštovao Aliceine želje i ostavio ju na miru, Hatter se izlanuo da bi ju radije ubio nego to uradio, nakon čega je odmah shvatio kako je pogriješio. Nakon procesa, Hatter je prenio odluku porote koja je oslobodila Batmana krivnje, međutim to nije spriječilo zlikovce da napadnu Viteza tame i tužiteljicu. Batman je, na koncu, ipak uspio spasiti tužiteljicu i sebe. U epizodi "Make 'Em Laugh", Hatter se pojavio tek kratko i to u svojoj ćeliji u Arkhamu, gdje su ga posjetili Batman i Robin. Tamo su otkrili kako on nije glavni krivac za seriju bizranih zločina te da je netko, kasnije se ispostavilo Joker, ukrao njegove čipove za kontrolu uma te je čak i njega osobno stavio pod njihovu kontrolu, potpuno ga ukomiravši. Dinijev koncept Mad Hattera, a slično je bilo i s Mr. Freezeom, temeljio se, zapravo, na tragičnosti njegove pojave i neuzvraćenoj ljubavi kao katalizatoru za njegovo kriminalno djelovanje. Kako je vidljivo u njegovom prvom pojavljivanju, Tetch je bio usamljeni genijalac koji je patio za djevojkom koja ga nije niti mogla voljeti, a upravo je to dovelo do njegovog konačnog kraha i nepovratnog ulaska u svijet kriminala te dostizanja statusa jednog od Batmanovih najopasnijih protivnika. Mad Hatter se pojavio i u seriji The New Batman Adventures, koja je bila dio istog animiranog kontinuiteta kao TAS, a glas mu je nanovo posudio Roddy McDowall, koji je donekle izmijenio svoju interpretaciju i bio manje tetralan. Kao i većina likova iz ovog animiranog kontinuiteta, Mad Hatter je doživio osjetnu promjenu vizualnog dizajna, postavši maleni, kržljavi čovječuljak u tamnozelenom odijelu, fizički nalik na glodavca; ova ga je promjena učinila sličnijim stipovskoj verziji lika. Epizoda "Animal Act" bila je jedina u kojoj je Mad Hatter bio samostalni zlikovac, a temeljila na seriji zločina što su ih počinile životinje, čije je umove kontrolirao upravo Hatter, koji je za to vrijeme bio prerušen u nijemog klauna koji radi za Haly's Circus. Nešto kasnije, voditeljica cirkusa, Miranda Kane (koja je Batmanova glavna osumnjičena), otkriva kako nijemi klaun stoji iza svega, nakon čega joj se on predstavi kao Jervis Tetch, odnosno Mad Hatter. Batman i Nightwing u međuvremenu otkriju da Hatter stoji iza svega te odlaze do cirkusa, gdje prvo spašavaju Mirandu od lava i lavice, a onda se odlaze suočiti s Hatterom. U velikom šatoru, Hatter dočekuje svoje goste i objašnjava kako je bio blizu savršenstva u svojoj kontroli uma, uspjevši kontrolirati životinje s velike udaljenosti, ali kako mu je za ljude još uvijek potrebna blizina. Nakon toga, svi članovi cirkusa napadaju dvoje junaka, svi pod utjecajem Tetchove kontrole. Tokom borbe, jedan od cirkuskih radnika zapali Hatterov šešir, što dokine njegovu kontrolu nad ljudima, nakon čega se ovaj da u bijeg i planira iskoristiti ženku gorile, Peaches, kako bi pobjegao, međutim Nightwing mu uspijeva oboriti šešir, nakon čega ga Peaches svlada i tako dokine njegov plan. Svoj debi je, doduše, imao nešto ranije, u epizodi "Over the Edge", gdje se pojavio u sekvenci sna, tokom talk showa zajedno s Harley Quinn, Riddlerom i Ventriloquistom, u svojstvu Batmanove žrtve, tokom kampanje za njegovo hapšenje; na kraju se ispostavilo da je cijeli taj rasplet događaja Batgirl samo sanjala, nakon susreta sa Scarecrowom.